tartuNLP/wikipedia-smugri-20251201 huggingface dataset:
Estanislao Esteban Karlic

Estanislao Esteban Karlic (7. helmikuuta 1926 – 8. elokuuta 2025) oli argentiinalainen roomalaiskatolinen arkkipiispa ja yksi kirkon kardinaaleista. Hänet vihittiin papiksi 8. joulukuuta 1954 ja nimitettiin Córdoban arkkihiippakunnan vihkipiispaksi sekä Castrumin titulaaripiispaksi 6. kesäkuuta 1977. Piispaksi vihkimisen suoritti 15. elokuuta Raúl Francisco Primatesta, jota avustivat Alfredo Guillermo Disandro ja Cándido Genaro Rubiolo.
Karlic nimitettiin 19. tammikuuta 1983 Paranán koadjuuttoriarkkipiispaksi, ja 1. huhtikuuta 1986 hänestä tuli sen arkkipiispa, jona hän toimi, kunnes jäi eläkkeelle 29. huhtikuuta 2003. Hänet ylennettiin kardinaaliksi 24. marraskuuta 2007, jolloin hänet nimitettiin Beata Maria Vergine Addolorata a piazza Buenos Airesin kardinaalipapiksi. Hän oli kardinaaliksi päästessään yli 80-vuotias, joten hänellä ei ollut alun pitäenkään oikeutta äänestää konklaavissa.
Karlic syntyi kroatialaiseen maahanmuuttajaperheeseen ja opiskeli Córdoban suuressa seminaarissa sekä Paavillisessa gregoriaanisessa yliopistossa. Hän on toiminut suuren seminaarin filosofian jaoksen johdossa ja teologian professorina samassa seminaarissa. Hän on lisäksi ollut muun muassa Argentiinan piispainkonferenssin puheenjohtajana vuosina 1996–1999 ja toisen kauden 1999–2002.
Jar-Sale

Jar-Sale () on Jamalin kunnallispiirin hallintokeskuksena toimiva kylä (selo) Jamalin Nenetsian autonomisen piirikunnan Jamalin niemimaalla sijaitsevassa kunnallispiirissä Luoteis-Siperiassa, Obinlahden rannalla. Jar-Sale sijaitsee linnuntietä 192 kilometriä Jamalin Nenetsian pääkaupunki Salehardin koillispuolella. 
Vuoden 2010 väestönlaskennan mukaan Jar-Salessa asui 6 486 henkeä ja koko kunnallispiirissä 16 310. Väkiluku on ollut vahvassa kasvussa, sillä vuonna 1989 kylän väestöksi kirjattiin 3 753 asukasta.
Joe Ledley

Joseph Christopher Ledley (s. 23. tammikuuta 1987 Cardiff, Wales) on walesiläinen jalkapalloilija, pelipaikaltaan keskikenttäpelaaja. Hän on edustanut liigatasolla Cardiff Cityä, Celticiä, Crystal Palacea, Derby Countya ja Charlton Athleticia.
Ledley kuuluu Walesin maajoukkueen vakiomiehistöön ja on pelannut urallaan 77 A-maaottelua sekä tehnyt niissä neljä maalia.
Ura.
Yhdeksänvuotiaana kotikaupunkinsa suurseuran Cardiff Cityn riveihin liittynyt Ledley teki debyyttinsä seuran edustusjoukkueessa 17-vuotiaana, syksyllä 2004. Ledley onnistui pian vakinnuttamaan paikkansa avauksessa, ja vähitellen myös suuremmat seurat alkoivat kiinnostua hänen palveluksistaan. Elokuussa 2008 juuri Englannin Valioliigaan noussut Stoke City teki Cardiffille kuuden miljoonan punnan tarjouksen, jonka seura kuitenkin hylkäsi. 
Ledleyn sopimus Cardiffin kanssa loppui kauden 2009–2010 jälkeen, jolloin hän aloitti sopimusneuvottelut vapaana pelaajana muun muassa Stoken, West Bromwich Albionin sekä AS Roman kanssa. Heinäkuussa 2010 Ledley allekirjoitti nelivuotisen sopimuksen Skotlannin suurseuran Celticin kanssa. 
Tammikuun lopussa 2014, kolmen ja puolen Celticissä pelatun kauden jälkeen, Ledley siirtyi Englannin Valioliigan Crystal Palaceen, jonka kanssa allekirjoitti kolme ja puoli vuotta kestävän sopimuksen. Skotlannissa pelatessaan hän oli voittamassa muun muassa kahta liigamestaruutta.
Syksyllä 2017 Ledley siirtyi Derby Countyyn.
Walesin A-maajoukkueessa Ledley on pelannut vuodesta 2005 lähtien, Manchester Unitedin walesiläisen tähtipelaajan Ryan Giggsin lopetettua maajoukkueuransa.
Tazovski

Tazovski () tai "Taz", vuoteen 1949 saakka myös "Halmer-Sede" () on Tazin kunnallispiirin hallintokeskuksena toimiva kaupunkityyppinen taajama Jamalin Nenetsian autonomisen piirikunnan itäosissa Luoteis-Siperiassa, Tazinlahden pohjukassa, sinne laskevan Taz-joen suun eteläpuolella. Tazovski sijaitsee linnuntietä noin 540 kilometriä Jamalin Nenetsian pääkaupunki Salehardista itäkoillisen.
Väestö.
Vuoden 2010 väestönlaskennan mukaan taajamassa asui 6 793 henkeä ja koko Tazin eli Tazovskin kunnallispiirissä 16 537. Vuoden 2002 väestönlaskennan mukaan Tazovskin taajaman etninen jakauma oli seuraava: nenetsit 51,7%, venäläiset 31,3%, ukrainalaiset 6,9%, tataarit 3,0%, azerit 1,3 %, valkovenäläiset 0,7% ja muut kansallisuudet 5,1%.
Historiaa.
Ensimmäiset historialliset maininnat kylästä alueella liittyvät 1500-luvun kauppareitin kuvaamiseen. Tazin kylä tunnetaan siten yhtenä koko Jamalin Nenetsian piirikunnan vanhimmista asutuspaikkoina. Vuodesta 1883 alkaen kauppayhtiö (Funk, Murzein ja Vordropper) piti kauppa-asemaa kylässä Halmer-Seden alueella (nenetsiaksi: kuollut mäki/harju); sieltä vaihdettiin teetä, sokeria, tulitikkuja ja vastaavaan paikallisten asukkaiden kalaa vastaan. Seuraavana vuonna kauppayhtiö ryhtyi ostamaan paikallisten nenetsien Taz-joelta ja Tazinlahdelta pyytämää kalaa tonnikaupalla. Kauppiaat vaihtuivat, kylä kehittyi.
Vallankumous puhkesi ja aikanaan tästä kaukaisesta kylästäkin tuli osa Neuvostoliittoa. Vuonna 1921 perustettiin ideologian mukaisesti kyläneuvosto, joka otti paikallisten asukkaiden elämän ja osuuskuntien järjestämisen vastuulleen. Kylän pääasiallinen toimeentulo oli lokakuussa 1931 kalastus, johon tarkoitukseen oli yhteensä seitsemän moottorivenettä tai kalastusalusta. Kylässä asui 2 560 henkeä, joista vain 14 oli lukutaitoisia...
Liikenneyhteyksiä.
Taajamassa on kesäkaudella avoin jokisatama ja ainakin joskus käytössä ollut pienlentokenttä (helikopterilennot). Maantieyhteys muualle Jamalin Nenetsiaan olemassa petrokemian tuotantokenttien ja Urengoin kautta. Lähin rautatieasema on noin 10 kilometriä Urengoista länteen sijaitseva Korotšajevo. Lähin 100 tuhannen asukkaan kaupunki on Novyi Urengoi, joka sijaitsee linnuntietä noin 180 kilometriä lounaaseen (rautatie ja lentoasema).
Stacy Silver

Stacy Silver (s. 7. toukokuuta 1981) on tšekkiläinen pornonäyttelijä ja alastonmalli. Hän on esiintynyt yli sadassa pornoelokuvassa ja myös ohjannut niitä.
Valikoitu filmografia.
Esiintyjänä
Ohjaajana
Kiinankuusi

Kiinankuusi ("Picea asperata") on kuusien sukuun (n. 35 lajia) kuuluva ainavihanta puu. Kiinankuusella on tummansinertävänvihreät neulaset, jotka muistuttavat hopeakuusen neulasia. Hopeakuusella on oksanhaarojen kärkisilmut lyhyempiä, ja kävyt pienempiä ja pehmeäsuomuisia, mutta kiinankuusella kärkisilmut ovat jopa 12 mm ja käpysuomut kovia.
Puu voi kasvaa yli 15 metriä korkeaksi ja kuori on tummanpunertavanharmaa. Alemmat haarat ovat pitkät ja alaspäin kaartuvat, ja ylemmät voivat kaareutua ylöspäin. Laji on kotoisin Etelä-Kiinan vuorilta. Se menestyy ainakin Etelä-Suomessa hyvin.
Jääkiekon nuorten maailmanmestaruuskilpailut 1981

Jääkiekon nuorten maailmanmestaruuskilpailut 1981 pelattiin Länsi-Saksassa ja maailmanmestaruuden voitti Ruotsi. Kaikki siihenastiset mestaruudet voittanut Neuvostoliitto jäi pronssille.
Alkusarjassa Tšekkoslovakia voitti Itävallan peräti maalein 21–4. Koskaan aikaisemmin nuorten maailmanmestaruuskilpailuissa yksikään joukkue ei ollut tehnyt yhtä monta maalia yhdessä pelissä.
Lopputulokset.
 A-sarja
 B-sarja
Vladimir Zubkov

Vladimir Anatoljevitš Zubkov (; s. 30. huhtikuuta 1948 Novosibirsk) on Neuvostoliittoa edustanut, kilpauransa päättänyt kreikkalais-roomalaisen tyylin painija. Hän edusti seuratasolla Burevestnik Minskiä.
Zubkov kilpaili alle 48-kiloisten sarjassa, jossa hän sai hopeaa MM-kisoissa 1970 Edmontonissa. Hän saavutti kultaa neljissä MM-kilpailuissa peräkkäin vuosina 1971, 1973, 1974 ja 1975 mutta jäi Münchenin olympialaisissa 1972 toiselle kierrokselle hävittyään kisoista mitalin saaneille Stefan Angeloville ja Gheorghe Berceanulle.
Chandler Riggs

Chandler Riggs (s. 27. kesäkuuta 1999 Atlanta, Georgia, Yhdysvallat) on yhdysvaltalainen näyttelijä. Hän on näytellyt muun muassa Carl Grimesin roolissa yhdysvaltalaisessa televisiosarjassa "The Walking Dead". Riggs valittiin rooliin kesäkuussa 2010, hieman ennen 11-vuotispäiväänsä.
Annika Nurminen

Satu Maarit Annika Nurminen (s. 27. joulukuuta 1987 Hartola) on suomalainen moukarinheittäjä. Hän edustaa Hartolan Voimaa ja hänen valmentajanaan on toiminut vuodesta 2004 lähtien Taisto Polvi. Kalevan kisoista Nurminen on saavuttanut yhden pronssin. Hänen ennätyksenä 62,95 m on vuodelta 2007 ja se oikeuttaa Suomen kaikkien aikojen tilastossa (heinäkuussa 2022) sijaan 15.
Cirsium fontinale

Cirsium fontinale on monivuotinen asterikasveihin kuuluva yrtti. Lajia esiintyy pienellä alueella Pohjois- ja Keski-Kaliforniassa alle 750 metrin korkeudessa. Laji on luokiteltu erittäin uhanalaiseksi.
"Cirsium fontinale" -lajilla on varsi, josta kasvaa voimakkaan aaltomaisia lehtiä. Kasvit voivat olla 0,5–2,2 metriä korkeita. Kasvilla voi olla yksi tai useampia varsia, ja jotkin kasvit voivat kuolla kukinnan jälkeen, huolimatta siitä, että kasvi on luokiteltu monivuotiseksi.
Ched Evans

Chedwyn Michael "Ched" Evans (s. 28. joulukuuta 1988 Rhyl) on walesiläinen jalkapalloilija, pelipaikaltaan hyökkääjä. Hän edustaa Englannin Ykkösliigan Chesterfieldia. Maajoukkueurallaan Evans on pelannut 13 A-maaottelua Walesin maajoukkueen paidassa.
Ura.
Evans siirtyi vuonna 2002 Manchester Cityn junioriakatemiaan, hänen edellisen seuransa Chester Cityn juniorijoukkueiden kaaduttua. Hän teki debyyttinsä seuran edustusjoukkueessa syyskuussa 2007, Norwich Cityä vastaan. Pian tämän jälkeen Evans siirtyi loppukaudeksi lainalle Norwichiin, jossa pääsi pelaamaan vakituisesti edustusjoukkueessa. Evans palasi seuraavaksi kaudeksi Manchesteriin, mutta koki vaikeuksia päästä edustusmiehistöön.
Manchester Cityn alettua hankkimaan runsaasti uusia pelaajia, muun muassa Carlos Tévezin ja Evansin maanmiehen Craig Bellamyn, Evans päätti siirtyä muualle saadakseen enemmän peliaikaa. Heinäkuussa 2009 Evans siirtyi Sheffield Unitedin riveihin kolmen miljoonan punnan siirtosummalla. Sheffieldissä Evans sai alkuvaikeuksien jälkeen runsaasti vastuuta, ja hänet valittiin kauden 2011-2012 jälkeen Englannin Ykkösliigan kauden tähdistöjoukkueeseen. Saatuaan vankeustuomion Sheffield United jätti kuitenkin tarjoamatta jatkosopimusta. Vapauduttuaan vankilasta ja puhdistettuaan nimensä Evans sai sopimuksen Chesterfieldiin kaudeksi 2016-2017.
Maajoukkueura.
Maajoukkueurallaan Evans on päässyt kentälle pääasiassa vaihtomiehen roolissa, edellään vakiohyökkääjät Craig Bellamy ja Robert Earnshaw. 13 A-maaottelussaan Walesin maajoukkueen paidassa hän on tehnyt yhden maalin, debyytissään Islantia vastaan vuonna 2008.
Yksityiselämä.
Evans sai 20. huhtikuuta 2012 viiden vuoden ehdottoman vankeustuomion, oikeuden todettua hänen syyllistyneen 19-vuotiaan naisen raiskaamiseen toukokuussa 2011 hotellissa lähellä Evansin kotikaupunkia Rhyliä. Toinen syytettynä ollut jalkapalloilija, Port Valen Clayton McDonald todettiin oikeudessa syyttömäksi. Evans vapautui 17. lokakuuta 2014 istuttuaan puolet tuomiostaan.
Vapauduttuaan Evans jatkoi oikeustaistelua nimensä puhdistamiseksi. Vetoomustuomioistuin mitätöi uuteen todistusaineistoon nojaten alkuperäisen tuomion huhtikuussa 2016 ja määräsi uuden oikeuskäsittelyn joka lokakuussa 2016 totesi Evansin syyttömäksi raiskaukseen.
Grid Solutions

Grid Solutions Oy (vuosina 2010–2016 "Alstom Grid Oy") on Tampereella ja Vantaalla toimiva sähköverkon loistehon kompensointilaitteita, harmonisten yliaaltojen suodatuslaitteita ja kondensaattoreita valmistava yritys. Yrityksen liikevaihto on noin 80 milj. euroa ja sillä on noin 260 työntekijää (2011). Grid Solutions Oy:n toimitusjohtajana toimii Jouni Mälkönen. Yrityksen vanha nimi Nokian Kondensaattorit / Nokian Capacitors on edelleen yrityksen aputoiminimenä. Nykyään yritys on osa General Electricin (GE) Grid Solutions -liiketoimintaa.
Grid Solutions Oy:n historia Suomessa.
Ympäristön pilaaminen.
Vuonna 1982 kondensaattoritehtaan jätevarastosta upotettiin salaa muun muassa PCB:tä sisältäviä myrkkytynnyreitä Dragsfjärdin edustalle Lounais-Suomeen. Nokian tiedotuspäällikkö väitti yhtiön toimineen laillisesti ja joutuneen petoksen uhriksi.
Tampereella Pyhäjärveen laskevan Viinikanojan edustalla simpukoissa havaitut Suomen korkeimmat PCB-pitoisuudet ovat hyvin todennäköisesti päässeet Nokian kondensaattoritehtaasta 1980-luvulla. Ympäristömyrkkypitoisuudet ylittivät 2000-luvun alussa enimmäisraja-arvot jopa 800-kertaisesti.
Lahokaviosammal

Lahokaviosammal ("Buxbaumia viridis") on kaviosammalten heimoon ja kaviosammalten sukuun kuuluva sammal.
Ulkonäkö.
Lahokaviosammalen tunnistaa hieman kaviota muistuttavista itiöpesäkkeistä. Sen itiöpesäkkeet ovat vihreät ja pesäkeperä on punainen, kun taas kalliokaviosammalella itiöpesäkkeet ovat ruskeita.
Levinneisyys.
Lahokaviosammal kasvaa pohjoisella pallonpuoliskolla lauhkealla vyöhykkeellä. Sitä on tavattu Ahvenanmaalta ja Varsinais-Suomesta sekä Uudeltamaalta, ja nyttemmin myös ainakin Satakunnasta. Se on Suomessa erittäin uhanalainen.
Elinympäristö.
Lahokaviosammal kasvaa lahopuulla.
Illich Guardiola

Illich Guardiola (s. 5. heinäkuuta 1972 Honduras) on yhdysvaltalainen ääninäyttelijä. 
Ura.
Guardiola aloitti ääninäyttelemisen vuonna 2000 dubbaamalla animea. Hänen ensimmäiset roolinsa olivat sarjoissa "Gasaraki" ja "Generator Gawl". Kolme vuotta myöhemmin Guardiola sai ensimmäisen pääroolinsa sarjasta "Saiyuki". Hänellä oli sittemmin rooleja myös Beyblade V-Forcessa (Zeo Zagart) ja issa. Guardiola esitti pääosaa myös 12-osaisessa "Samurai Gunissa".
Jason Lepine

Jason Lepine (s. 26. maaliskuuta 1985 Cornwall, Ontario, Kanada) on kanadalainen jääkiekkopuolustaja, joka pelaa FHL-joukkue Cornwall Nationalsissa. Hän on pelannut urallaan myös ammattilaisena AHL:ssä, Tšekissä, Suomessa, Saksassa, Slovakiassa ja Italiassa.
Ura.
Lepine pelasi kotikaupungissaan kolme kautta CJHL:ää Cornwall Coltsin paidassa, jonka jälkeen hän siirtyi kaudeksi 2006–2007 CHL-joukkue Corpus Christi Rayziin, jossa Lepine pelasi ensimmäiset miesten pelinsä. Hän pelasi joukkueessa myös kaudella 2007–2008, josta Lepine pelasi suurimman osan kuitenkin SPHL:n Knoxville Ice Bearsin riveissä. Kaudella 2008–2009 hän pelasi IHL-joukkue Bloomington PrairieThunderissa. Lepine pelasi kauden aikana myös yhden AHL-ottelun Rockford IceHogsissa tehden siinä myös yhden syöttöpisteen. Kaudella 2009–2010 hän oli tehoilla 11+33=44 PrairieThunderin tehokkain puolustaja ja sijoittui koko IHL:n puolustajien pistepörssissä kolmanneksi. Lepine pelasi myös kevätkaudella yhteensä viiden AHL-ottelun verran Peoria Rivermenissä ja Albany River Ratsissa.
Kauden 2010–2011 Lepine aloitti ECHL-joukkue Bakersfield Condorsissa. Joulukuussa 2010 hän siirtyi samassa liigassa pelaavaan Toledo Walleyeen. Lepine pelasi ECHL:ssä lähes koko kauden ja voitti tehoilla 10+36=46 koko liigan puolustajien pistepörssin. Hän teki tehopisteistään 34 Walleyessa, jonka tehokkain puolustaja Lepine oli. Hänet valittiin kauden päätteeksi ECHL:n toiseen tähdistökentälliseen. Lepine pelasi kauden aikana myös kaksi AHL-ottelua; yhden sekä Grand Rapids Griffinsin että Houston Aerosin riveissä.
Lepine siirtyi kaudeksi 2011–2012 Eurooppaan ja Tšekin Extraliigassa pelaavaan HC Kladnoon. Kaudeksi 2012–2013 hän siirtyi 1+1-vuotisella sopimuksella SM-liigajoukkue JYPiin. Lepine kuului harjoituskaudella joukkueen suurimpiin yllättäjiin ja jakoi pelipaikastaan huolimatta tehoilla 3+3=6 JYPin sisäisen pistepörssin voiton European Trophy -turnauksessa Antti Jaatisen kanssa. Runkosarjassa hän jäi kuitenkin hyvin vähälle peliajalle ja teki kymmenessä ottelussa vain yhden syöttöpisteen. Lepine haki pelituntumaa myös kahdeksan Mestis-ottelun verran JYP-Akatemiasta. Tammikuussa 2013 hän purki yhteisymmärryksessä sopimuksensa JYPin kanssa ja siirtyi Saksan DEL-liigassa pelaavaan Iserlohn Roostersiin.
Syyskuussa 2013 Lepine liittyi try-outille AHL-joukkue Hartford Wolf Packin harjoitusleirille. Hän ei kuitenkaan saanut sopimusta joukkueeseen ja siirtyi viikko harjoitusleirin jälkeen Lepinelle tuttuun ECHL-seura Toledo Walleyeen. Marraskuussa 2013 hänet kaupattiin samassa liigassa pelaavaan San Francisco Bullsiin, mutta ennen ensimmäistäkään siellä vietettyä ottelua Lepine siirtyi joulukuussa Slovakian Extraligan HC 05 Banská Bystricaan.
Kaudeksi 2014–2015 Lepine siirtyi kotikaupunkiinsa LNAH-liigan Cornwall River Kingsiin. Sieltä hän jatkoi kaudeksi 2015–2016 vuoden mittaisella sopimuksella Italian Serie A:n HC Fassaan. Kaudeksi 2016–2017 Lepine palasi taas kotikaupunkiinsa ja siirtyi FHL-joukkue Cornwall Nationalsiin.
High Times

High Times on kannabisaiheinen lehti, jonka perusti Tom Forcade vuonna 1974. Kahden vuoden sisällä lehti sai neljä miljoonaa kuukausittaista lukijaa. Lukuisat lehden henkilökuntaan kuuluneet, esimerkiksi Forcade itse, ovat myös salakuljettaneet ja myyneet kannabista. Forcade teki itsemurhan 1970-luvun lopulla, ja lehden päätoimittajaksi myöhemmin noussut Richard Stratton istui 1980-luvulla kahdeksan vuotta vankeudessa salakuljetuksesta.
1980-luvun puolessavälissä "High Times" siirsi kirjoitustensa pääpainoa kannabiksen salakuljetuksesta kohti sen kotikasvatusta. Ongelmat lain kanssa ovat jatkuneet. Lehden kolumnistina toiminut Ed Rosenthal jäi kahdesti kiinni hampusta; vuonna 2007 hänet tuomittiin yli sadan kasvin kasvattamisesta. 
"High Times" julkaistaan kuukausittain. Se myös järjestää vuosittaisen Cannabis Cupin.
"High Timesissa" oli alusta pitäen keskiaukeamilla kukkivien kannabiskasvien kuvia, ja siinä annettiin myös markkinoilla olleen kannabiksen hintatietoja.
Arron Asham

Arron Asham (s. 13. huhtikuuta 1978 Portage la Prairie, Manitoba, Kanada) on kanadalainen jääkiekkoilija. 
Ura.
Montreal Canadiens varasi Ashamin kolmannella kierroksella (# 71) vuonna 1996. Montreal myi Ashamin New York Islandersiin 22. kesäkuuta 2002 yhdessä viidennen kierroksen varausvuoron kanssa vaihdossa Mariusz Czerkawskiin. Ashamin vietettyä vuosia Montrealin ja sen silloisten farmijoukkueiden Fredericton Canadiensin ja Quebec Citadellesin riveissä, hän vakiinnutti paikkansa Islandersin kokoonpanossa NHL:n piste-ennätyksellään. Hän kokosi 78 pelistä tehot 15+19=34. Pelattuaan neljä kautta newyorkilaisessa joukkueessa Asham teki yksivuotisen sopimuksen New Jersey Devilsin kanssa 7. elokuuta 2007.
Kaudelle 2008–09 Ashamin sopimus Devilsien kanssa päättyi ja 7. heinäkuuta 2008 hän teki kahden vuoden sopimuksen Philadelphia Flyersiin. Ensimmäisellä kaudella Flyers-paidassa hän keräsi oman henkilökohtaisen jäähyennätyksensä 155 minuutillaan.
Vuoden 2010 NHL:n pudotuspeleissä Asham laukoi neljä maalia, jolloin Flyers ylsi finaaleihin ensimmäistä kertaa sitten vuoden 1997. Chicago Blackhawks vei kuitenkin Stanley Cupin otteluvoitoin 4–2.
Kauden 2009–10 jälkeen Asham teki 700 000 Yhdysvaltain dollarin (n. 530 000 euron) arvoisen vuoden kestävän sopimuksen Pittsburgh Penguinsin kanssa. Penguinsin pudotuspelit päättyivät kuitenkin jo ensimmäisellä kierroksella Tampa Bay Lightningia vastaan, jonka jälkeen Ashamin sopimusta pidennettiin Penguinsin kanssa vielä vuodella.
Kauden 2011–12 jälkeen Asham teki kahden miljoonan Yhdysvaltain dollarin arvoisen kahden vuoden sopimuksen New York Rangersin kanssa.
Yksityiselämä.
Ashamilla on kolme lasta: poika Dexter sekä tyttäret Azilyn ja Oceane. Asham on métisi.
Krasnoselkup

Krasnoselkup () on Krasnoselkupin piirin hallintokeskuksena toimiva kylä (selo) Jamalin Nenetsian autonomisen piirikunnan itäosissa Luoteis-Siperiassa, Tazinlahteen laskevan Taz-joen keskijuoksun itärannalla. Krasnoselkup sijaitsee linnuntietä noin 720 kilometriä Jamalin Nenetsian pääkaupunki Salehardista itään. Vuoden 2010 väestönlaskennan mukaan Krasnoselkupissa asui 3 974 henkeä ja eli selvästi yli puolet koko Jamalin Nenetsian asukasluvultaan pienimmän kunnallispiirin, Krasnoselkupin piirin yhteensä 6 204 hengestä. 
Vielä muutama vuosi sitten kaupunkiin ei ulottunut hyväkuntoista ympärivuoden liikennöitävissä olevaa maantietä. Taajamassa on lentokenttä. Lähimmät kaupungit ovat Tarko-Selo (linnuntietä noin 235 km lounaaseen) ja Novyi Urengoi (linnuntietä lähes 270 km länteen).
Erlotinibi

Erlotinibi (kauppanimi: Tarceva) on syöpätautien hoidossa käytettävä lääke, epidermaalisen kasvutekijän reseptorin estäjä. Lääkettä määrätään ei-pienisoluiseen keuhkosyöpään ja lisäksi gemsitabiinin kanssa etäpesäkkeiseen haimasyöpään. Sitä käytetään 25, 100 tai 150 mg:n tabletteina.
Erlotinibi aiheuttaa hyvin yleisinä eli useammalla kuin yhdellä kymmenestä potilaasta esiintyvinä sivuvaikutuksina esimerkiksi ihottumaa, ripulia ja oksentelua. Suuret annokset voivat aiheuttaa silmien sidekalvojen tulehdusta.
Erlotinibiä markkinoivat Yhdysvalloissa Genentech ja OSI Pharmaceuticals, muualla Roche.
Vuosina 2001–2003 tutkittiin 731 potilasta, joiden edennyt ei-pienisoluinen keuhkosyöpä oli jatkanut etenemistä aiemmasta kemoterapiasta huolimatta. Erlotinibiä saaneiden potilaiden eloonjäämisen mediaani oli 6,7 kuukautta ja plaseboa saaneiden potilaiden 4,7 kuukautta. Yhden vuoden kohdalla oli edelleen elossa 31 % erlotinibiä ja 22 % plaseboa saaneista potilaista.
Erlotinibin kemiallinen kaava on C22H23N3O4, moolimassa 393,436 g/mol ja CAS-numero 183321-74-6.
Ignatius Ayau Kaigama

Ignatius Ayau Kaigama (s. 31. heinäkuuta 1958) on nigerialainen roomalaiskatolinen arkkipiispa. Hänet vihittiin papiksi 6. kesäkuuta 1981 ja nimitettiin Jalingon hiippakunnan johtoon 3. helmikuuta 1995. Piispaksi konsekroinnin suoritti 23. huhtikuuta Patrick Francis Sheehan, jota avustivat Gregory Obinna Ochiagha ja Athanasius Atule Usuh.
Kaigama sai 14. huhtikuuta 2000 nimityksen Josin arkkipiispaksi.
Aksarka

Aksarka () on Priuralskin piirin hallintokeskuksena toimiva taajama Jamalin Nenetsian autonomisen piirikunnan länsiosissa Luoteis-Siperiassa, Ob-joen etelärannalla lähellä Obinlahtea.
Vuoden 2010 väestönlaskennan mukaan Aksarkassa asui 3 133 henkeä ja koko kunnallispiirissä 14 995. Kylässä on toiminut vuodesta 1991 lähtien Priuralskin piirin kotiseutumuseo.
Great American Tower at Queen City Square

Great American Tower at Queen City Square () on pilvenpiirtäjä Cincinnatin kaupungissa Ohion osavaltiossa Amerikan Yhdysvalloissa. Rakennus tunnetaan myös nimillä "Queen City Square Phase II" ja "Western Southern Life Tower". Rakennus on Ohion osavaltion kolmanneksi korkein rakennus. Postmodernia arkkitehtuuria edustavan rakennuksen suunnitteli amerikkalainen arkkitehti Gyo Obata.
Rakennuksen rakentaminen aloitettiin vuonna 2008 ja se valmistui vuonna 2011. Valmistuessaan rakennus maksoi noin 322 miljoonaa yhdysvaltain dollaria. Rakennus on 203 metriä korkea.
Porraskäytävä

Porraskäytävä, porrashuone eli rappukäytävä (myös rappu) on rakennuksen sisällä oleva tila, jossa sijaitsevat portaat sekä porrastasanteet, joita ovat välitasanteet ja kerrostasanteet.
"Porraskuilu" on se porrashuoneen osa, joka tarvitaan porrassyöksyjä ja välitasanteita varten. Pohjapiirustuksessa porraskuilun tila näkyy "porrasaukkona".
Asuinkerrostaloa, jossa on vain yksi porraskäytävä, kutsutaan pistetaloksi.
Avant Tecno

Avant Tecno Oy on Ylöjärvellä toimiva teollisuusyritys, joka valmistaa Avant-merkkisiä pien- eli monitoimikuormaimia. 
Yritys sai alkunsa maatalouskonevalmistaja Ylö-tehtaat Oy:n konkurssista vuonna 1991, jolloin uuden yrityksen perustajat ostivat konkurssipesältä Ylökatti-pienkuormainten valmistusoikeudet ja alkoivat kehittää laitteita edelleen.
Avant-kuormaimia on valmistettu vuodesta 1991 yli 50 000 kappaletta. Avant on aiemman toimitusjohtajan Risto Käkelän mukaan maailman markkinajohtaja omapainoltaan alle 2 000 kg kuormaajien luokassa. Yhtiöllä on myyntiyhtiöt Saksassa, Britanniassa ja Yhdysvalloissa sekä maahantuojat yli 55 maassa.
Avant-kuormaajien tärkeimpiä käyttökohteita ovat viherrakentaminen ja viheralueiden hoito, rakentaminen, kiinteistönhoito ja maatalous.
Avant Tecno Oy:lle myönnettiin vuonna 2008 Tasavallan Presidentin kansainvälistymispalkinto ja vuonna 2007 Valtakunnallinen yrittäjäpalkinto.
Christine M. Auten

Christine M. Auten (s. 7. toukokuuta 1969 Huntsville, Alabama, Yhdysvallat) on yhdysvaltalainen ääninäyttelijä ja ääniohjaaja.
Ura.
Auten aloitti ääninäyttelemisen vuonna 1999 dubbaamalla animea. Hänen ensimmäiset roolinsa olivat sarjoissa "Galaxy Fraulein Yuna Returns", "Compiler", "Compiler 2", "Martian Successor Nadesico" ja "". Hän teki myös samalla ensimmäiset pääroolinsa "Compiler 2:seen" ja "Bubblegum Crisis: Tokyo 2040:n". Seuraavan kerran Auten sai pääroolin vuonna 2003 animesarjasta "The Samurai". Samana vuonna hänellä oli muita päärooleja sarjoissa "Aura Battler Dunbine" ja "Angelic Layer". Sittemmin Autenilla on ollut rooleja sarjoissa "Azumanga Daioh", "Fullmetal Alchemist", "Samurai Gun" ja "Kanon". Azumanga Daioh'sta hänet palkittiin ADR-palkinnolla vuonna 2004 kuukauden ääninäyttelijänä.
Emanuele Catarinicchia

Emanuele Catarinicchia (12. heinäkuuta 1926 Partinico – 26. tammikuuta 2024) oli italialainen roomalaiskatolinen piispa. Hänet vihittiin papiksi 2. huhtikuuta 1949 ja nimitettiin Cefalùn hiippakunnan johtoon 11. marraskuuta 1978. Piispaksi vihkiminen seurasi 17. joulukuuta. Pääkonsekraattorina toimi Sebastiano Baggio, jota avustivat Corrado Mingo ja Salvatore Cassisa.
Catarinicchia sai 7. joulukuuta 1987 nimityksen Mazara del Vallon piispaksi, jona hän toimi, kunnes jäi eläkkeelle 15. marraskuuta 2002.
Tenho Salakka

Tenho Pietari Salakka (18. kesäkuuta 1934 Jääski – 11. helmikuuta 2012 Imatra) oli suomalainen kestävyysjuoksija. Hänen päämatkansa oli maraton.
Tenho Salakka edusti uransa alussa Jääsken Kirijöitä lajeinaan hiihto ja sitten kestävyysjuoksu. Valmennustietoja hän sai sen ajan huippukestävyysjuoksijalta Hannu Postilta.
Vuonna 1959 Tenho Salakka siirtyi Kaukopään tehtaiden palvelukseen Imatralle ja siirtyi edustamaan Vuoksenniskan Urheilijoita. Ensimmäisen maratoninsa hän juoksi kesällä 1960. Kaikkiaan hänen urallaan kertyi maratoneja lähes 40, joista lähes puolet ulkomailla juostuna.
Ensimmäinen maratonmenestys oli matkan Pohjoismaiden mestaruus kesällä 1961 Oslossa. Vastaavassa kisassa Tenho Salakka sai toisen mestaruutensa 1965 Helsingissä. Lisäksi hän oli vuonna 1967 kolmas Kööpenhaminassa juoksemassaan PM-maratonilla. Vuonna 1963 juostussa Göteborgin maratonin PM-kisassa hän oli neljäs suomalaisten saadessa kuusi ensimmäistä sijaa.
Maratonin Suomen mestaruuksia Tenho Salakka saavutti kaksi kertaa eli vuosina 1962 ja 1965. SM-hopeaa tuli vuonna 1967 ja pronssia 1961 ja 1964. Vuonna 1964 juoksemallaan SM-maratonilla Oulussa hän juoksi ennätyksensä 2.20.02.
Tenho Salakka edusti Suomea Belgradin Euroopan mestaruuskisoissa 1962 sijoittuen parhaana suomalaisena yhdenneksitoista. Uransa parhaina juoksuina Tenho Salakka piti kahta juoksuaan ulkomailla. Joulukuussa 1962 hän oli Japanissa Fukuokan maratonilla kahdeksas ajalla 2.20.16, joka oli sen vuoden maailmantilaston kahdestoista ja Euroopan tilaston kolmas. Keväällä 1964 hän Tenho Salakka oli Bostonin maratonilla toinen ajalla 2.20.48.
Shelley Calene-Black

Shelley Calene-Black (s. 30. huhtikuuta 1979 Fort Worth, Texas, Yhdysvallat) on yhdysvaltalainen ääninäyttelijä, joka on tehnyt myös muutamia rooleja elokuviin, kuten "Forgiveness", "Playing House" ja "Esther's Diary".
Ura.
Calene-Black aloitti ääninäyttelemisen vuonna 2000 dubbaamalla animea. Hänen ensimmäinen äänirooli oli "Generator Gawlissa". Samana vuonna Calene-Black teki ensimmäisen pääroolinsa elokuvaan "Sin". Vuotta myöhemmin hän teki ensimmäisen pääroolinsa animesarjaan "Orphen" Sittemmin Calene-Black on tehnyt äänirooleja animeen, kuten "Noir", "Rune Soldier", "Parasite Dolls", "Azumanga Daioh" ja "Samurai Gun". Hänellä oli myös sivurooleja elokuvassa "Halo Legends".
Michelle MacLaren

Michelle Maxwell MacLaren (s. 1965) on kanadalainen televisio-ohjaaja ja -tuottaja, joka on työskennellyt useissa televisiosarjoissa sekä Kanadassa että Yhdysvalloissa. Hänet tunnetaan ehkä parhaiten työstään televisiosarjoissa "Salaiset kansiot", "Game of Thrones" ja "Breaking Bad", josta hän on voittanut kaksi Primetime Emmy -palkintoa. Hän toimii ohjaajana myös "Breaking Badin" spin-off-sarjassa "Better Call Saul".
MacLaren on kotoisin Vancouverista. Hän opiskeli elokuva-alaa Queen's Universityssä Kingstonissa ja valmistui sieltä vuonna 1986.
Marraskuussa 2014 MacLaren teki Warner Brosin kanssa sopimuksen DC Comicsin sarjakuvien supersankarista Ihmenaisesta kertovan elokuvan kehittämisestä ja ohjaamisesta. Hän kuitenkin erosi tehtävästä huhtikuussa 2015. Syyksi kerrottiin taiteelliset erimielisyydet studion kanssa.
Poúnta (Lakonia)

Poúnta () on Kreikan kylä, joka kuuluu Elafónisoksen kuntaan, Lakonian alueyksikköön ja Peloponnesoksen alueeseen. Kylän väkiluku on 17 (vuonna 2011).
Pääosa Elafónisoksen kunnasta sijaitsee Poúntan edustalla sijaitsevalla Elafónisoksen saarella. Matkaa Poúntasta saarelle on noin 300 metriä. Kylästä kulkee lauttoja saarelle, ja matka-aika on noin kuusi minuuttia. Kylässä on uimaranta.
Albert Richardtson

Albert Richardtson (vuoteen 1906 asti Lindström, 1882 Tukholma – 1947 Turku) oli suomalainen arkkitehti. Hän kävi koulua Turussa ja valmistui arkkitehdiksi vuonna 1907 Helsingin Polyteknillisestä opistosta.
Richardtson työskenteli arkkitehtina Paraisten Kalkkivuori Osakeyhtiöllä, jolle hän suunnitteli Paraisten tehtaan alueen asemakaavan ja osan rakennuksista. Vuonna 1909 hän perusti arkkitehtitoimiston Turkuun. Ruotsalaissyntyinen Richardtson sai Suomen kansalaisuuden vuonna 1906 ja kävi Turussa ruotsalaisen klassillisen lyseon. Hän oli Turun kaupunginvaltuuston ja kirkkovaltuuston jäsen sekä asemakaavalautakunnan puheenjohtaja. Hän toimi myös Turun Urheilupuistoa isännöineen Turun Urheilun Ystävät ry:n hallituksessa.
Richardtsonin tytär oli arkkitehti Lillevi Richardtson, joka muutti valmistuttuaan Ruotsiin.
Nurkostam

Nurkostam on suomalainen taiderock-yhtye Tampereelta. Yhtyeen rungon muodostaa alkuperäisjäsenistä koostuva kolmikko Tero Koski, Toni Nurmi ja Janne Tamminen.
Nurkostam julkaisi ensimmäisen levynsä, "XIII:n", vuonna 2005. Debyyttialbumi sai hyvän vastaanoton. Progressiiviseen musiikkin keskittynyt Colossus-lehti arvosteli levyn kuvaten musiikkia syvälliseksi ja yhtyettä erittäin lupaavaksi. Tästä alkaneen pitkäjänteisen työn tuloksena Radio957 kuvasikin radiotiedotteessaan Nurkostamia Tampereen progelegendaksi.
Vuonna 2007 Nurkostam toteutti Tapani Hiedaniemen "Katalyytti"-lyhytelokuvan musiikkiraidan. Elokuva voitti IIK!!-kauhuelokuvafestivaaleilla ensimmäisen palkinnon. Yhteistyö jatkui "Pakkanen"-lyhytelokuvan parissa vuonna 2010.
Vuonna 2010 valmistui Tampereen palolaitoksen historiasta kertovan dokumenttifilmin ääniraita.
Historia.
Yhtyeen perustaminen.
Nurkostam-jäsenet tutustuivat Tampereen yhteiskoulun lukiossa. Myöhemmin Tero Koski suoritti musiikkiteknologin opintojaan Tampereen konservatoriossa ja vuonna 2004 hänen oli määrä suorittaa yhtyesoittoon ja multi-instrumentalismiin liittyvä kurssi. Suorituksena esitettiin Kolme kuningasta -konsertti, jossa esiintyi Nurkostam. Jokainen jäsen sävelsi yhden pitkän teoksen konserttia varten. Nämä sävellykset olivat ensimmäiset sävellykset Nurkostam-nimikkeellä. Konsertissa säveltäjä itse esitti kosketinsoitinosuudet ja muut jäsenet hoitivat basso- ja rumpuosuudet.
Nurkostam (2005–).
Nurkostam-nimi on muodostettu perustajajäsenten sukunimien ensimmäisistä tavuista. Nimi otettiin virallisesti käyttöön vuonna 2005 julkaistun levyn myötä. Yhtyeeseen liittyi XIII-levyn äänityksiin rumpali Tomi Hyttinen ja laulaja Aki Tulikari. Molemmat esiintyvät levyllä muutamalla raidalla. III of Dreamers -albumin nauhoituksista lähtien kokoonpanoon on kuulunut myös rumpali Eljas Tikanmäki.
Nurkostam on esiintynyt vuodesta 2006 lähtien Tampereella järjestettävässä Uforock-tapahtumassa toimien viimeisinä vuosina tapahtuman pääesiintyjänä.
Vuonna 2010 Nurkostam esitti Uforockissa The Beatles -yhtyeen "Sgt. Pepper’s Lonely Hearts Club Band" -albumin kokonaisuudessaan. Esitys oli albumikokonaisuuden osalta ensiesitys Suomessa ja se noteerattiin laajasti Aamulehdessä sekä Tamperelaisessa. Vuoden 2011 alussa Nurkostam sai "Sgt. Pepper" -esityksen vauhdittamana mahdollisuuden esiintyä Tampere Beatles Happening -tapahtumassa Tampere-talossa. Loppuvuodesta 2011 Nurkostam osallistui Yleisradion järjestämään Uuden Musiikin Kilpailuun kappaleella ”Under the Sun”.
Laitteisto.
Nurkostam on tunnettu omaperäisestä sointimaailmastaan. Suuri osa tätä sointia on yksi Suomen monipuolisimmista kosketinsoitinkokoelmista, joka sisältää paljon harvinaisia elektronisia instrumentteja. Nurkostamin käytössä on muun muassa kaksi harvinaista Mellotronia sekä Synclavieria.
Tales of the Abyss

Tales of the Abyss () on Namcon kehittämä ja julkaisema roolipeli. Peli julkaistiin Japanissa PlayStation 2:lle vuonna 2005 ja Yhdysvalloissa vuonna 2006. Peli ilmestyi Eurooppaan vasta vuonna 2011, kun peli uudelleenjulkaistiin Nintendo 3DS-konsolille. 
Peli kuuluu "Tales of" -sarjaan.
Sunrise-yhtiö on tehnyt peliin perustuvan animesarjan. Sarja käsitti 26 jaksoa, ja esittäminen alkoi vuonna 2008.
Juoni.
Auldrant-niminen maailma on täynnä elementaarisia hiukkasia, joita kutsutaan Fononeiksi. Erilaisia Fononeita on kuusi: Tuli (Fire), Vesi (Water), Maa (Earth), Tuuli (Wind), Valo (Light) ja Varjo (Shadow). Pian löydetään myös Seitsemäs Fonon (The Seventh Fonon) eli Ääni (Sound), joka laittaa maailman kaaokseen, sillä käyttämällä Seitsemättä Fononia voi lukea tulevaisuutta. Pelin aikana pelaaja kiertää Auldrantia, tutkii fononeita ja niiden vaikutusta ihmisiin. Pelaaja saa myös käyttöönsä lukuisia eri aseita, tavaroita, asusteita ja erikoisliikkeitä. Pelin kaksi tapahtumapaikkaa ovat maat Kimlasca ja Malkuth.
Peli alkaa Yulia Juen ennustuksesta, jossa kerrotaan Kimlascan maahan syntyvästä pojasta, jonka sisällä tulee olemaan planeetan muistin, Lorelein voima. Hänelle annetaan nimeksi "Pyhän Liekin Valo" (Light of the Sacred Flame). Seitsemän vuotta sitten pelin päähenkilö Luke fon Fabre joutui kidnapatuksi, jonka järkytys sai hänet unohtamaan entisen elämänsä. Peli alkaa seitsemän vuoden päästä kidnappauksesta. Luke on kyllästynyt elämään palatsin muurien sisällä. Miekkailu on hänen ainoa harrastuksensa ja häntä opettaa Lorelein Seuraksi kutsutun armeijan johtaja Van Grants. Luke harjoittelee mielellään myös pitkäaikaisen ystävänsä Guy Cecilin kanssa. Eräänä päivänä, kun Luken vanhemmat, Van ja Luke keskustelevat salissa, selviää, että Lorelein Seuran johtaja, Fon-mestari Ion on kadonnut. Vanin täytyy lähteä etsimään häntä, mutta Luke ei pidä ajatuksesta. Van lupaa kuitenkin, että hän saa harjoitella niin paljon kuin hän vain haluaa. Kesken harjoitusten Vanin kimppuun hyökkää nainen, joka sanoo Vania petturiksi. Luke yrittää puolustaa opettajaansa taistelemalla hyökkääjää vastaan, mutta sitten heidän välillään tapahtuu hyperresonanssi (engl. hyperresonance), jonka siirtyvät Tataroo Valleyhin. Vanin kimppuun hyökännyt nainen sanoo nimekseen Tear Grants, ja paljastuu myöhemmin Vanin siskoksi. Luke ei tiedä mitään ulkomaailmasta, ja hänen täytyy selvittää mitä tarkoittavat ystävyys, välittäminen ja uhraukset.
Vastaanotto.
Peli on saanut IGN:n arvostelussa arvosanaksi 8.3/10.
Elafónisos (kunta)

Elafónisos () on Kreikan kylä ja samanniminen kunta (Δήμος Ελαφονήσου, "Dímos Elafonísou"), joka sijaitsee Lakonian alueyksikössä Peloponnesoksen alueella. Koko kunnan pinta-ala on 19,992 neliökilometriä ja väkiluku 1 041. Varsinaisen Elafónisoksen kylän väkiluku on 816 (vuonna 2011).
Elafónisoksen kunta käsittää pääasiassa Elafónisoksen saaren, joka sijaitsee Peloponnesoksen niemimaan ja Kytheran saaren välissä. Saaren pinta-ala on 18 km². Kuntaan kuuluu myös joukko Elafónisoksen lähellä sijaitsevia pienempiä saaria, mukaan lukien Pavlopétrin saari. Muu osa Elafónisoksen kunnasta Poúntan kylä mukaan lukien sijaitsee mantereella vastapäätä saarta.
Elafónisoksen kunta syntyi, kun Elafónisoksen itsenäinen kyläkunta muutettiin kunnaksi vuoden 2011 alussa Kallikrates-suunnitelman myötä.
Kunnan osat.
Elafónisoksen kunta muodostuu seuraavista kylistä:
Winger (albumi)

Winger on Winger-yhtyeen debyyttialbumi, joka julkaistiin vuonna 1988. Musiikillisesti albumi on vähintäänkin raskasta hard rockia, joka sisältää paikoin progressiivisia elementtejä. Kappaleet ovat teknisiä ja taidokkaasti soitettuja, mikä on ominaista 1980-luvun musiikille. Sanoitukset käsittelevät lähinnä ihmissuhteita ja rakkautta.
Albumi sisältää myös coverin Jimi Hendrixin kappaleesta ”Purple Haze”. Viimeinen kappale, ”Higher and Higher”, on CD-julkaisun bonusraita, jota ei ole vinyyli- tai kasettiversioissa.
Kappalelista.
Kaikki kappaleet kirjoittanut Kip Winger sekä Reb Beach, ellei toisin mainita.
CD julkaisun bonuskappale
Harri Palola

Harri Jukka Edvard Palola (29. lokakuuta 1966 Ylivieska – 8. maaliskuuta 2016 Lempäälä) oli suomalainen seiväshyppääjä. Palola edusti Ylivieskan Kuulaa, ja hänen valmentajanaan toimi Tapani Haapakoski.
Elämä ja urheilu-ura.
Kahdeksanvuotiaana seiväshypyn aloittanut Palola voitti Kalevan kisoista kaksi hopeaa ja pronssin. Lisäksi hän voitti sisäratojen SM-kilpailuissa kultaa, hopeaa ja pronssia. Palola edusti Suomea useissa maaotteluissa, kerran sisäratojen MM-kilpailuissa ja kahdesti sisäratojen EM-kilpailuissa. Vuonna 1985 hän sijoittui nuorten EM-kilpailuissa neljänneksi. Palolan huippuvuosi ajoittui Soulin olympiavuoteen 1988, jolloin hänet olisi voitu valita Suomen olympiajoukkueeseen, mitä ei kuitenkaan tapahtunut, mahdollisesti valitsijoiden henkilökohtaisten mielipiteiden vuoksi. Hänen ennätyksensä 562 cm syntyi 21-vuotiaana Parkanossa kesäkuussa 1988.
Soulin olympiakisoihin valitsematta jättäminen ja sponsorien menetys johtivat Palolan uran hiipumiseen, ja hän lopetti kilpauransa olkapäävamman vuoksi vuonna 1992. Palolan muistokirjoituksen mukaan hänelle kehittyi tämän jälkeen vaikeuksia elämässään. Urheilu-uransa jälkeen Palola työskenteli urheiluvälinemyyjänä ja kouluisäntänä. Palola työskenteli koulunkäyntiohjaajana Sääksjärven koulussa. Palola löytyi kuolleena kotoaan Lempäälän Sääksjärvellä 8. maaliskuuta 2016. Hänen kuolinsyykseen ilmoitettiin sairaskohtaus.
Vesilinna (Turku)

Vesilinna on vuonna 1941 valmistunut vesitorni Turussa Yliopistonmäellä. Laatikkomaisen, pohjaltaan suorakaiteenmuotoisen rakennuksen harmaa julkisivu on muurattu kalkkihiekkakivestä ja sitä rytmittävät pilasterit. Monumentaalisen rakennuksen ovat suunnitelleet arkkitehdit Erik Bryggman ja Albert Richardtson. Rakennesuunnittelusta vastasi insinööri Emil Holmberg. Vesilinnassa on kaksi betoniallasta, yhteistilavuudeltaan 6 000 m³.
Turun vesilinnan suunnittelusta silloiselle "Ryssänmäelle" järjestettiin arkkitehtikilpailu vuonna 1929, sen voitti Ragnar Ypyä. Kilpailussa jaettiin kaksi muuta palkintoa ja lisäksi kaksi lunastusta. Talousarvioon uusi vesitorni päätyi vasta 10 vuotta myöhemmin, jolloin tornin suunnittelu annettiin arkkitehtikilpailussa toisen lunastuksen saaneen Bryggmanin toteutettavaksi. Lopullisen suunnittelun Bryggman teki yhdessä teollisuusarkkitehtuuriin perehtyneen Richardtsonin kanssa. Talvisodan syttyessä työt olivat kesken ja laitos valmistui jatkosodan aikana 1941.
Vesilinnan alaosassa toimii seinäkiipeilyhalli.
Turun vesilinna sisältyy yliopiston laitosrakennusten kanssa Museoviraston inventoimiin valtakunnallisesti merkittäviin rakennettuihin kulttuuriympäristöihin.
Peter Toshio Jinushi

Peter Toshio Jinushi (; 20. syyskuuta 1930 Hokkaido – 4. toukokuuta 2021 Sapporo) oli japanilainen roomalaiskatolinen piispa. Hänet vihittiin papiksi Sapporon hiippakuntaan 20. maaliskuuta 1960 ja nimitettiin sen johtoon 3. lokakuuta 1987. Piispaksi konsekroinnin suoritti 15. tammikuuta 1988 Peter Seiichi Shirayanagi, jota avustivat Benedict Takahiko Tomizawa ja Aloysius Nobuo Soma. Jinushi jäi eläkkeelle 17. marraskuuta 2009.
Stanisław Nowak

Stanisław Nowak (11. heinäkuuta 1935 – 12. joulukuuta 2021) oli puolalainen roomalaiskatolinen arkkipiispa. Hänet vihki papiksi Krakovan arkkihiippakuntaan Eugeniusz Baziak 22. kesäkuuta 1958, ja hänet nimitettiin Częstochowan piispaksi 26. lokakuuta 1984, sitten arkkipiispaksi 25. maaliskuuta 1992. Piispaksi konsekroinnin suoritti 25. marraskuuta 1984 Józef Glemp, jota avustivat Franciszek Macharski ja Tadeusz Stanislaw Szwagrzyk.
Nowak jäi eläkkeelle 29. joulukuuta 2011.
Jääkiekon nuorten maailmanmestaruuskilpailut 1996

Jääkiekon nuorten maailmanmestaruuskilpailut 1996 pelattiin Yhdysvalloissa Bostonissa ja maailmanmestaruuden voitti Kanada. Näissä kisoissa Slovakia pelasi pääsarjassa ensimmäistä kertaa itsenäisenä valtiona. Turnauksessa pelattiin ensimmäistä kertaa pudotuspelit.
Lopputulokset.
A-sarja
B-sarja
C-sarja
D-sarja
Teinidraamakuningattaren tunnustukset

Teinidraamakuningattaren tunnustukset ("Confessions of a Teenage Drama Queen") on vuonna 2004 ensi-iltansa saanut yhdysvaltalainen komediaelokuva, jonka on ohjannut Sara Sugarman. Elokuva perustuu Dyan Sheldonin samannimiseen romaaniin.
Juoni.
Mary ”Lola” Steppe on 15-vuotias tyttö, joka on kasvanut New Yorkissa ja haluaa epätoivoisesti olla kuuluisa Broadway-näyttelijä. Hänen surukseen hänen perheensä muuttaa New Jerseyn esikaupunkialueelle. Uudessa koulussaan Lola tutustuu epäsuosittuun tyttöön nimeltä Ella Gerard, joka rakastaa Lolan tavoin Sidarthur-yhtyettä. Ystävystyttyään Ellan kanssa hän tutustuu kouluun ja yrittää päästä koulun suosituimman tytön valtaistuimelle, mutta siellä on jo Carla Santini, josta tulee Lolan vihollinen. Samalla Lolan suosikkiyhtye Sidarthur saapuu esiintymään jäähyväiskeikalleen New Yorkin kaupunkiin. Lola matkustaa Ellan kanssa New Yorkiin Sidarthurin keikalle tapaamaan idoliaan, yhtyeen laulajaa Stu Wolffia. He yrittävät saada ostettua liput mustasta pörssistä, mutta heillä ei ole rahoja. Tytöt joutuvat vaikeuksiin New Yorkissa auttaessaan Stu Wolffia.
Mutrusuut

Mutrusuut (Cryptacanthodidae) on ahvenkaloihin kuuluva heimo. Heimon lajeja tavataan Atlantin ja Tyynenmeren pohjoisosista.
Lajit ja anatomia.
Mutrusuiden heimoon kuuluu 1 suku ja 4 lajia. Lajit ovat punamutrusuu ("Cryptacanthodes aleutensis"), mutrusuu ("C. maculatus"), jättimutrusuu ("Cryptacanthodes giganteus"/"Delolepis gigantea") ja "C. bergi". Ne ovat pitkulaisia kaloja, jotka voivat kasvaa 31–127 cm pitkiksi. Selkäevä ja peräevä ovat pitkät ja sulautuneet yhteen pyrstöevän kanssa. Vatsaeviä ei heimon lajeilla ole ja rintaevät ovat pienet. Suu on mutrusuilla vino ja hampaat pienet. Kalat ovat suomuttomia lukuun ottamatta jätiimutrusuuta, jolla on hyvin pienet suomut ja väriltään Vaaleanruskeita selästään ja kermanvaaleita vatsastaan tai eräät lajit ovat vaaleanpunaisia tai punaisia. Heimon lajeilla ei ole uimarakkoa.
Levinneisyys ja elintavat.
Mutrusuulajeja tavataan Atlantin luoteisosista ja Tyynenmeren pohjoisosista kylmistä ja lauhkeista vesistä. Lajit kaivavat pehmeään pohjaan laajoja tunneliverkostaja, joissa ne elävät. Mutrusuiden ravintoa ovat selkärangattomat eläimet, kuten äyriäiset.
Salvatore Sirigu

 
Salvatore Sirigu (s. 12. tammikuuta 1987 Nuoro, Sardinia, Italia) on italialainen jalkapallomaalivahti, joka edustaa Serie B:ssä pelaavaa Palermoa. Hän on pelannut Italian maajoukkueessa vuodesta 2010 ja on kuulunut joukkueeseen sekä MM- että EM-kisoissa. EM-kilpailuissa 2012 hän ei pelannut yhtään ottelua. MM-kilpailuissa 2014 hän pelasi yhden ottelun Englantia vastaan ja EM-kilpailuissa 2016 yhden ottelun Irlantia vastaan. Kesän 2021 EM-kilpailuissa hän pääsi vaihdosta viime hetkiksi kentälle Italian viimeisessä alkulohko-ottelussa Walesia vastaan. Italia voitti lopulta Euroopan-mestaruuden.
Sirigu valittiin kausina 2012–2013 ja 2013–2014 Ligue 1:n parhaaksi maalivahdiksi. Hänen joukkueensa Paris Saint-Germain voitti molempina kausina liigan mestaruuden, kuten myös kahtena seuraavana kautena. Kaudella 2016–2017 Sirigu pelasi lainasopimuksilla Espanjassa Sevillan ja Osasunan joukkueissa ja palasi vuonna 2017 Italiaan, jossa pelasi Torinossa kausilla 2017–2021. Tämän jälkeen hän on edustanut Genoaa, Napolia, Fiorentinaa, ranskalaista Niceä sekä turkkilaista Fatih Karagümrükia. Elokuussa 2024 Sirigu palasi vanhaan seuraansa Palermoon 13 vuoden tauon jälkeen.
Roseeviini

Roseeviini (myös rosee, roséviini tai rosé) on punaviinirypäleistä tehtävä vaaleanpunainen viini.
Rosee on kevyt, raikas ja marjainen viini, joka on parhaimmillaan nuorena ja tuoreena. Se sopii usein sellaisten ruokien kanssa, joille punaviini on liian voimakasta mutta valkoviinikään ei sovi. Roseeta käytetään usein myös seurustelujuomana, ja se on erityisen suosittu kesäviininä. Rosee nautitaan yleensä viileänä.
Roseen suosio ja arvostus puna- ja valkoviineihin nähden on kasvanut viime vuosikymmeninä huomattavasti. Roseen suurimmat tuottajamaat Euroopassa ovat Ranska, Espanja (etenkin Katalonia), Portugali ja Saksa. Espanjassa roseeta kutsutaan nimellä "rosado". Tumminta roseeta saadaan lämpimiltä tuotantoalueilta, missä rypäleiden väripigmentti on tummempaa kuin viileämmillä alueilla.
Roseen perinteisessä valmistusmenetelmässä rypäleiden kuoret saavat olla melko lyhyen ajan käyvässä mehussa, jolloin viiniin liukenee vain osa kuorien väristä. Kuoret kaadetaan sen jälkeen pois. Puristusajankohtaa säätelemällä viinistä saadaan enemmän tai vähemmän värillistä. Euroopan unionin alueella tuotetut roseet on valmistettu tällä menetelmällä.
Toinen valmistustapa on "saignée"-tekniikka, jossa vaaleampi mehu valutetaan punaviinin käymisastioista ja siitä tehdään sitten roseeta. Tätä tapaa käytetään yhä White Zinfandel -viinin tuotannossa Kaliforniassa (missä siitä käytetään joskus nimitystä "blush"), mutta Euroopassa se on pitkälti korvattu pneumaattisella puristustekniikalla.
Kolmas tapa valmistaa roseen nimellä myytävää viiniä on sekoittamalla puna- ja valkoviiniä. Tätä tapaa pidetään yleisesti tavoista huonoimpana, mutta sitä saa käyttää Yhdysvalloissa ja Australiassa. EU-komissio yritti vuonna 2009 sallia kyseisellä menetelmällä tuotettujen viinien kutsumisen roseeksi myös Euroopassa, mutta lakiesitys peruttiin Ranskan viinintuottajien vastustuksesta.
Matti Ojala (laulaja)

Matti Ojala on oululainen muusikko ja laulaja.
Muusikon ura.
Matti Ojala on esiintynyt päivätyönsä ohessa vuodesta 1995 lähtien orkesterin laulaja-artistina, trubaduurina sekä duo-kokoonpanoissa ja myöhemmin muun muassa Rosos-orkesterissa, vuodesta 2013–2016 Eldorado-tanssiorkesteriassa ja vuodesta 2016 lähtien yhtenä Afrikan Tähti-tanssiorkesterin kolmesta solistista, sekä vuodesta 2023 mukana Dolores-tanssiorkesterissa. Lisäksi siinä sivussa oman On-Man-Bandissa omalla ohjelmistolla. Ohjelmisto koostuu perinteisestä ja vanhemmasta tanssimusiikista, 1960–70-luvun coveriskelmistä sekä rock´n rollista. Ojala on julkaissut 15 CD-pitkäsoittolevyä sekä toistakymmentä (12 singleä ja 3 tuplasingleä), joiden kappaleita sisältyy keikkaohjelmistoon. Keikkoja on ollut yhteensä yli tuhat. 
Vuonna 2002 Matti Ojala voitti valtakunnallisen Tähtisade-iskelmälaulukilpailun. 
Posiolaissyntyisen Matti Ojalan ensimmäiset esiintymiset olivat koulujuhlissa. Hän muutti myöhemmin vanhempiensa mukana Haukiputaalle ja perusti kavereidensa kanssa rockyhtyeen, jossa hän oli laulusolistina ja komppikitaristina. Pian tämän jälkeen yhtye hajosi ja osa jäsenistä perusti uuden orkesterin, jossa Matti Ojala lauloi, mutta komppikitara vaihtui soolokitaraan. Harjoituspaikkana oli Haukiputaan Osakunta. 
Muutettuaan Ouluun vuonna 1995 Matti liittyi Rosos-yhtyeeseen ja teki päivätyönsä ohella tanssi- ja ravintolakeikkaa vuosina 1995-2001 lähinnä Pohjois-Suomessa. Myöhemmin Ojala perusti myös omalla nimellään keikkailevan yhtyeen, jonka kanssa hän julkaisi ensimmäisen omaa tuotantoaan sisältävän cd-levyn "Lauluja Matilta" vuonna 2003. Myöhemmin vuonna 2005 ilmestyi albumi "Pienet sanat", jossa oli mukana myös coverkappaleita. Tämän jälkeen Ojala on julkaissut viisitoista pitkäsoittolevyä, joista kahdeksan Juntusen Vee-Musicin alla. Muut levyt, joko omalla nimellä, tai yrityksensä alla tuotettuna.
Yhteistyökumppanit.
"Pienet sanat" -albumin jälkeen alkoi yhteistyö Veikko Juntusen ja Vee-Musicin kanssa. Syntyi pitkäsoittolevy "Matka yhteinen" vuonna 2006. Vuonna 2007 tämä albumi sai jatkoa "Iltaruskon kultaa" -albumin muodossa ja syksyllä 2008 ilmestyi cover-kappaleita sisältänyt CD-pitkäsoittolevy "Laulajan tie". Vuonna 2010 ilmestyi "Opetuslapset"-pitkäsoitto. Levyllä oli seitsemän Juntusen kappaletta ja loput olivat coverkappaleita. Nimikkokappaleessa oli sovittajana Toni Nygård. 
Veikko Juntusen lisäksi Matti Ojalan levyillä sävellyksiä ja sanoituksia ovat tehneet mm. Reijo Määttä, Reijo Päkkilä, Turkka Mali, Maritta Niskanen, Samuli Koivulahti, Seppo Leino, Matti Laasonen, Pauli Ylitalo, Liisa Anttila, Liisa ja Erkki Rantanen, Eila-Helena Oksanen, Hannu Riihimäki, Keijo Laitinen, Jouni Jäkälä, Sinikka Viiri, Raimo Viiri, Toni Viiri, nimim. Vee-Vee.
Erityistä.
Matti Ojala on levyttänyt yli 180 ennen julkaisematonta kappaletta, joista noin 150:ssä kappaleessa näkyy "Veikko Juntusen" kynänjälki, joko säveltäjänä, tai sanoittajana. Tällä levytysmäärällä hän on Jamppa Tuomisen jälkeen eniten "Juntusen" kappaleita levyttänyt artisti. Uusin pitkäsoittolevy ´Tulen tuulena luoksesi" ilmestyi loppuvuodest 2024.
Julkaisut.
Abumit